Мария Ерёмина
***

Мон течи а мадян валскенть самс,

Моран тешттненень нурсема моро,

Кизэнь ононть шка ули ледстямс,

Ожо сёкстенть амольдян коморос – 

Шляса седеем, панжсынь сельмень…

Видечистэ кшись кодамо сэпей!

Мень те ульнесь валдо?! Пелевень!

Прянь кепедезь пшти кев ланга кепе.

Ёртсынь онтнэнь – валдонть марто чамсть,

Чевгель тюсонь чилисеманть вастса.

Кельмень чавовт… Ды кодамо тансть!

Кавтов явозь, ламолгады кавксоксть.
***
Содан, авай, учат эйсэнь, учат,

Содан, авай, весемеде пек.

Седей вакссо эждезь валот кучат

Ды ознат кисэнь чинек-венек.

Таргат пси прякат самозон – лексить.

Ансяк тонеть паневить истят.

Сельведеть – мизолдат тень – а невтьсыть,

Мекс жо начкот пинензэ пацят?

Содан, авай, учат эйсэнь, содан,

Коморозот сювордавлик шканть…

Мон – те тон, ды ансяк седе одан,

Секс чарькодьса седееть орманть.

Содак, авай, вакссот мон свал, вакссот,

Секеть пельтне вельксканок уить.

Зяро Пазось кить илязо максо,

Монь туртов сынь тонь ёнов ветить.

***

Валдо кемемам пандтнезь раужосо,

Прок тундонь шкасто лов паксяушосо.

Истя безардинь неть чаво валтнэде!..

Нать аволь кемель ​​– сивсь вечкемань недесь.

Монь ине венчем – лопа пильге ало,

Монь сюпавчим – чалгсезь цецят удало,

Лисьмастом веденть симан – тансть а марян,

Пандтнема суренть поладан-тапарян.

Чаво менельстэ вешнян сырнень тештем

Ды сувтнян вийть – васонькоморнэ – вечкемс.

***

Оймась вармась, а ойми седеесь,

Стакачиде пешксе – а кепедемс.

Рунгонть – рунгонть калмонь кевс нежедемс,

Седеенть… а ламбаськавтсы медесь.

Равжо вадов, равжо вадов велькссэнь…

Псись а эждьсы кельме рунгонть-моданть.

Мезе карми – течи тень а содамс,

Вановтом те шаршавонть а пельсы.

Тошкан… Мезе тошкан? Марясамам?!

Кие? Вадовось ды пштиксэсь-кевесь?

Оймась вармась, а ойми седеесь…

Вейкенть бажи – ливтямс… тонь сасамо.

     ***

Ванса, а сезяка,

Куш пулот кувака.

Мекс сестэ цитниця

Вешнят оршавкст, кевть?

Эрямось кувака,

Ды кортыть а стяко:

Валтнэс иля кеця,

Вешнек седейть, тевть.

Зепеть онкстнят стяко –

Сырнесь кода псака,

Нильнекшни кемиця,

Превтеме чеерть.

Тонсь ульть ёжов псакакс,

Чикорды сезяка,

Оймень ульть неицякс,

Иля микшне сельмть.

***
                                                      бабанень

Ваньксчисэ цивтёрдыть тонь сельметь,

Валот чинь налокс оймем эждить,

Вакссот эйкакшпингестэнь вельмить

Читне, кадык иетне кеждить.

Пуворьксэв кедеть истят чевтеть!..

Токшан эйсэст – седеем чави.

Та-мейсэ моданть марто вейкеть,

Та-мейсэ… валсо а ёвтави.

Кодамо вий эйсэть. Ды сэредькс

Кодамо кандсть теть пшти варматне.

Морот эрямонь кандый верекс

Вельмевтить пужиця ламартнень.

    ***

Кельме прась. Тедеде васенцеде.

Коштось гайги сядот баягасо!

Чись мелявты пужозь цецятнеде

Ды аварди килеень лопасо.

Раужо паксясь – кизэденть сёрма:

«Сюпавчим явшевсь ломантнень ланга».

Менельтёкшось нармунтнеде сёрмав –

Пурныть-сэрнить кувака килангов.

Меельце лембесь кутмори леенть,

Шанжав чертне ливтить варма мельга.

Сёксесь злыдня скалокс ютни веленть,

Тюжа кискакс чийни коськезь чейганть.

***

Сувось вельтизе седеем…

Верепаз! Макст вий икелев

Молемс. Иляк костя леем,

Иляк кельмевтть. Ды чинть пелев

Ветямак. Мон ёминь… ёминь…

Оймесэнь коцькерить псакат.

Нили кежень лёмось. Ломань

Валынзе тов кежтнень – лакаст!!!

Верепаз! Макст вий а пелемс,

Сёлмон чавост – ливтямс тестэ.

Кирвазть теште – сувонть пелемс,

Ливтемак манчемань вестэнть.

Верепаз, илямак кадо,

Вий макст… учомо тонадомс.

***
Шожда нимилявнекс ливтясь лопась,

Тейсь вальман икеле а покш кирькс.

Кизэсь байгень-байге менельс сотавсь,

Нильтякалеманзо кадовсть вирьс.

Шожда нимилявнекс токшик оймем

Ды кадыть эйзэнзэ сёксень тансть…
Кадык лопась памори ды ёми – 

Зяронь седейть токась, зярдо прась!

***

Чиить читне, прок лишметь паксява,

Бизнэкстыть прят вакссо, теке мекшть,
Ды ваить тусто ветнес салава.

Оймест – тарад лангсо валскень лекш.

Уить ковтне, прок лейс ёртозь каштазт, 

Каладыть ды ваить потмаксос.

Зяро отьмась эйстэст пурнась-таштась!

Пек кирди, а нолдасынзе одс.

Ливтить иетне вармакс ланганок,

Правтыть кенерсь ды пиже умарть.

Сюдотано сынст, ды минсь шнатано…

Сынь а лоткавтовить – пейдть, авардть.

***

Ледстяса тонь вановтот течи валске,

Ды валдомгады сёксенть домкачизэ.

Тонгак марясак? Нармунть ливтить-вайкстнить.

Прок сестэ, ансяк седе састо, сизезь.

Ды теке муса мон умок кекшезенть,

Ды теке аламодо эжи оймем.

Арсинь, тонадынь: нардавсь, стувтовсь, сезевсь…

Марясак, нармунть?.. Мекс-бути а оймить.

***

Каладсть, човавсть сёксень ожо картне.

Варакатне – ёртнезь чиньжарамокс – 

Менель келес! Прок апаро алтнить.

Ды уш ков седе?.. Калгсимизь, ламоксть…

Ней уш тюжась модантень а лади – 

Ванды «в моде», марят, карми ашось.

Каштом андомс картнень путызь-ладизь

Ды – киштеме! Теке одов чачозь.

Вана истя. Туи сырнесь модас.

Картне човавсть, кадык яказь сатстнезь.

Сундерьковонь виздиця чоподась

Карси кемнень – кулов панкссо пандтнезь.

***

Мон сайса празь тештенть кедезэнь

Ды  састо эждьса оймекоштсом…

Ды вечкезь лепштяса мештезэнь,

Ды почодса эсь виень почтсонть…

Арсян, а чарькодьсамак сестэ

Ды кода свал пейдеме кармат,

А содат тон: седеем весэ, – 

А содат: тосо лайшить вармат.

Тон кемат: сельмстэнь несыть онон,
Ды кандат казнекс цецят мазыйть.

Бажат сельведтнеде ванстомон

Ды… зяроцеде оймем  лазат.

Улест пиципалакст икелень – 

Эскельдян. Ды а тердян идемс.

А чарькодят: седе пек пелян

Неть шкатнестэ вал арасьчиденть.

***

Кодамо чумом икелеть, кодамо?

Кодамо валсо, тевсэ ней нолдавтомс?

Ульнинь лия, ульнинь аволь истямо,

Эзинь машто (нейгак а маштан) cавтомс.

Чапамот валон ды кевде калгодот,

Ды эрьва чинть – истяня, эрьванть! – сэвтнян,

Полавтан таркаст менелеть ды модат,

Стака мельтнень а стувтнян, тапарксс эвтнян.

Панжовлия седееть – эсксэ чавозь.

А содылинь… Секскак а мари валдонть.

Сон эрямодонть, сон монь эйстэ явозь,

Сон кастызе ютксонок сэрей пандонть.

Чуман икелеть – оймем эзинь сёпо,

Манчемань шаршав экшс эзия кекшне.

Тарькс пиземеденть пачк сон кельмесь-лоподсь…

Учан, нолдасы чумом васень лекшесь.
***

Эрямот пачка ливтян тештень валдокс

Ды  олазь олан тусто чоподантень,

Кадык пряван велить кевкстемат вадовкс,

Сынст кадсынь а оймавиця вармантень.

Теледенть пелян – иляст кельме сёлмон,

Ванстан тонеть сынст: ливтнек васов-васов.
Иля арсе, каштанчить кис а сёвнан, – 

Монськак  эльнинь, ды оймем кавтов лазовсь.
Паряк, кевкстьсамак, мекс аволь чикс эждян?

Пелян, пицеват, секс карман тештинекс,

Локсеень толгакс ведьчамантень неждян…

Тонь эйсэ лексян – мон  а маштан лиякс.

***

Эрси, лембе ялттонть соракадат.

Эрси, мизолксось салмуксокс пупи.

Вейке валсо оймес ки а таргат,

Варштавксось виде питне а путы.

Содамс ломаненть – синдемс пелензэ.

Кода кшинть. Илязо уле верек.

Варчик потмонть, седеенть танстензэ,

Мейле уш эрямс кочомне керяк.

***

Вийтемекс улемс монь а саты вием,

А саты вием якамс нолдазь пря.

А кирдеван, бажан икелев чиемс,

Кадык лиясто те а пек вадря.

Пейдян, зярдо монь пельде учить сельведть.

Ливтить апарот – седейс кенкшть пекстан.

Сёксень цецятне пужсть, лопатне певерсть –

Мон ашо ловсто эстень кумбот стан.

Ванськавтса оймем васень пурьгинесэ,

Авардеман менелесь авардьсы…

Ды солазь солан тештень пиземесэ,

Конань валдонзо эрьватась несы.  
***

Марясак, кода седеем чави?

Мон кунсолан тонсенть чакамонзо.

Сонзэ ало истя сэтьме, авай,

Валтомо чарькодевикст моронзо.

Яла арсят, кодамо мон карман,

Кода кармат пильге лангс стявтомон,

Кие ёнов туян чачос-чамас…

Мелявксот певтеметь-ушодкстомот.

Монгак учан мартот вастовоманть,

Зярдо неса прям вечкиця сельмстэть,

Зярдо моданть лангс чачи од ломань – 

Кавто лиясто пурнавозь пелькске.

Монень нейке малавикс вайгелеть,

Истят чевтеть-чевтеть вадяшамот…

Марят эйсэнь? Мон те, тонь тейтереть,

Сехте шожда ды вечкевикс сталмот.

***

– Эрязь-аштезь сырелгадат, – 

Мерсь ломанесь ды укстась. –

Шержейгадат, лавшомгадат,

Мендявттанзат тонь модась.

Эрязь-аштезь ламо тейсь сон,

Кадык виезэ ютась,

Эрязь-аштезь ламо несь сон,

Кадык лекш прянзо артась.

– Эрязь-аштезь превейгадат, –

Мерсь ломанесь, пентень сазь. – 

Мельгат ламо паро кадат,

Касат менельс, модас празь.

***

Ливтясь лопась тарад пестэ

Нармунь левкскекс эсь пизэстэ,

Ансяк аволь верев ливтясь – 

Видьстэ рудазонтень прась.

Паряк, содась: тесэ пезэ?

Паряк, мерсь: «Истя улезэ»?

Паряк, сон мик пейдезь ливтясь?

Паряк, текень кис эрясь?

Аволь пижелгадомасо,

Аволь рудазкадомасо – 

Варманть марто ливтямосо

Лопась уцясканзо несь.

Кадык ульнесь сон нурькине – 

Сельмень кончтавкс, кенже пене… –

Коштось варчизе сталмонзо!..

Теде мейле мезе песь? 

***

Меельце валось сезевсь вармань вийсэ…

Ильтицят, килейнетне, нолдызь кедест.

Од пингеть марто зярдо-бути вейсэ

Чийнить перькаст, симить ламбамо ведест.

Чопода чаво кудонть вановтозо,

Арась сельмсэнзэ кемемань сяткинесь.

Туи каладо киванть азорозо,

Урозокс печти пингензэ велинесь…

Седеесь апародонть пицезь пици –

Сонзэ вальманзо лазсо а чавносыть.

Меельце валось прок лайшема лиси.

Косо кенярксось – тон течи кудов сыть?

   ***

Янон цецясо викшнилинь кизэнь,

Бажинь весенень улеме вадрякс,

Тевень кадылинь ломанень кисэ,

Эрьвантень ульнинь лездыцякс, ялгакс.

Валон икелепелев арсилинь,
Эсь эскельксэнь онкстнинь кемень ёндо,

Васов-васов сельведень кекшилинь –

Кадык седеем раздесызь ёндолкс.

Эринь, пелинь, чоподасо шешкинь…

Вастовоманок панжинзе сельмень.

Кевень мизолксонть чамастон эшкик –

Маринь, чарькодинь: вельминь мон, вельминь!

Кадык неят весе берянь ёнксон,

Малавиксан теть сельведень марто.

А пицевтяно манчемань толсонть…

Максса седеем теть – апак арто.

    ***

Зярдо оймесэнть чопода-чопода,

Зярдо даволтнэ цецятнень сезнить,

Зярдо менелесь куловсо почоды,

Кие чумось – а тосто свал вешнить.

Тундось поты, мекс цёковось чатьмони.

Ды косто тонань морозо вельми?!

Ансяк вертемесь, паряк, а чарькоди:
Пекстазь таркасо седеесь кельми. 

    ***

Лембе валсот вельтясак монь оном,

Тештьстэ теезь сэдьганть ветясамак,

Поладсак анок сезевемс мором,

Чаво арсеман кис сёвносамак.

Ашо ловось сты эрямо монень,

Кувалмозо – теледенть нурькине.

Чова тарадкекс сталмодонть коминь,

Ютан тештень сэдьганть – пек теине.

Эрян весэнть, а учан мон валскеть,

Ковонтень алтан седей ёвтнеман…

Весе читне – те эрямонь налкшкеть,

Ды видечизэст секскак а кеман.

Оном тападык эсь лембе валсот,

Кекшемак эрямонь зыянтнэде.

Апак пеле чинть эряса вакссот,

Веть мон саян кемема тешттнеде.

***

Оймем чаво. А паморькс, а зыйть, 

А варма, а чикордыця кенкшке…

Тешттне – сардокс. Ризксэсь кенерсь кстыйкс,

Чавсь ледстнематнес чеменев эске.

***

Чинь налось токась столенть лангс,
Ды мизолдозевсь монень сёрмат.

Ловнозель кеменксть. Арсинь – чамсь.

Манявинь, потмакстомо ойметь.

***
 – Мон эзинь арсе арсе кандомс тонеть сэредькс,

Мон ансяк  налксинь мартот, налксинь састо…–  

Пизёлксонть лопинензэ модас певерсть,

Вармась а соды, мезе теемс мартост.

Лездамс оянстэнь? Ансяк кода, мейсэ…

Саема – а ков, ды сонськак а моли.

Эждемань кисэ копачизе пельсэ,

Ансяк тонань лембеденть мелесь коли.

Вармась а муи оймавкс, сорны, талны – 

Кадык а невти оясь сельведензэ,

Содави, седеезэ верьсэ валы:

Верень якстерьсэ артозь умарензэ.

***

Монь оймева варма яки,

Мон -- певтеме оляв нармунь.

Ды лангсон пиземесь раки:

Олячисэнть ськамон, ськамон.

Сёлмон начксть, эждемат. Кинень?

Кие сельведень нардасы?

Кельме иневедень чирень

Модаскак тикшине касы,

Ды эряви тензэ вейке – 

Куш вейкине лембе налнэ.

Олянть стувтса, кадса нейке

Ды малазот – кундазь калнэкс.

А СЬКАМОН

Ёвтасынь тонеть валон,

Пачтьсынь мелень-арсеман,

А ськамон мон, а ськамон – 

Тонь лездамонтень кеман.

Мезе перьканок – давол…

Арась, а ёматано!

А ськамон мон, а ськамон:

Кинть вейсэ вешнетяно.

Маряса кедьсэнь кедеть,

Сехте малавикс ломань.

Мольсынек сырнень сэденть,

Изнясынек куломанть.

Минек Пазось – Вечкемась – 

Несы: тонь а кирдян мон.

Ансяк эжди кемемась:

А ськамон мон, а ськамон.

          АВАНЕНЬ

Тон вечксыть маней сёксенть, лопань сырненть,

Менельсэ каргтнень ды пултамо чиненть.

Пелькстынь мартот – мень мазычи сёксесэнть?

Тундонть, кизэнть вечкема, кода весе.

Эзь чарькодевкшне тень: седееть невтить

Неть читне. Сынь мартот ламосо вейкеть:
Эсь ули-парост явшить апак жаля.

Сёксесэнть – авань сэдей. Эзинь маря.

Виензэ ды лембензэ сон а вансты,

Куш аволь свал чарькодий вановт васты.

Истямо чансть, авай, нать, Пазось видсь теть

Эрямонь паксязот чачома чистэть.

***

Кортыть, стака панжомс эсь вечкеманть,

Сенень, кинь сельметнес ваязь ваят,

Седеенть пексты кенкшесь пелемань,

Пильгеть алдо модантькак а марят.

Эськат арсят: «Чарькодьсамам-арась?

Кирвазтян толбандя седейзэнзэ?».

Тешттнень алга якат велязь-чаразь,

Лембе ялтсонть марясыть кедензэ…

Уцяскав ломанесь, кона вечки,

Учи, кеми. Допрок те а стака!

Вана зярдо оймесь валтнэнь вешни

Вечкемань аразденть ёвтнемс – 

                                              псакакс

Коцькери, ваткси ойменть апарось,

Пелят сеземс цёков мазый моронть,

Кирьгапарьсэть алокс ашти валось,

Мелеть ливтямс, кадомс те масторонть.

Кортыть: стака панжомс эсь вечкеманть.

Седе стака – вечкемань аразенть:

Чавос вачкодемс валдо кемеманть.

Цецянь ёвксонть толбандянтень каземс.

***

Улемс виекс, кона кази сэредькс 

Певтеме ды ушодкстомо вечкемадонть,

Седейгат ютамс пициця верекс,

Эрят конань уликсчиденть, эждемадонть,

Улемс толокс, кона максы валдо,

Ойметь васькавтомга сезнемс тештть менельстэ,

Улемс теть ютазекс, течикс, вандыкс

Арась мелем. Сизинь. Нолдык кедем кедьстэть.

***

Молян икелев, молян тонь пелев,

Оймем моросо кузи менелев.

Ванан сельмезэть, ванан ды ваян,

Моданть виензэ допрок а марян.

Шлясынь сельведьсэ менчевезь янон,

Ютынь конатнень тонтеметь, ськамон…

Вешнинь тонь эйсэ мон чить, ков алга,

Ливтнинь нармунекс, эскелинь ялго.

Маштокшность виень, сёлмон яжавкшность,

Кемеман-бажамон кевс порксавкшность.

Стян, прям кепедьса – таго икелев,

Весе седейсэнь тонеть, тонь пелев…

Варминесь моры нурсема морот,

Састыне прыця лопат кутмори.

Венстясыть кедеть, вастат монь эйсэ – 

Сёксень читнева мольтяно вейсэ,

Яннэсь теине, ды минь кельгтяно,

Меельце сырнентень мизолдтано:

Чевте сон, оймень томбавкстнэнь витни.

Сёксень лембесь кизэнседенть питней.
***

Чумот вешнек аволь перькат – 

Нолдыть арсемат седейгат.

Неят аволь ансяк сулейть

Лиянь – эсеть чумот улить.

Ансяк истя лисни свал:

Муят эсь идемга вал.

***

Шныть пря: оят ламодо ламо,

Кедь сурот а сатыть ловомс.

Кеняркстнэнь явсынк вейсэв, нама, – 

Зыянсонть ськамозот паломс.

Вадря шкасто прок мекшть тонь перька

Ливтнить. Валот а сатыть шнамс!

Анокт кирнявтомс ведьс тонь мельга,
Парот мельга чиемстэ прамс.

Ансяк бути раужо пельне

Уи валдо менелентень,

Сынст лият, эсест тевест вельмить,

Стувтсызь тонеть ветий китнень.

Вармась пувасы вадря оят:

Содыть, зярдо туемс ды самс.

Ояксчинь сэдест карксыть морят…

Ансяк кода лангстост а прамс?

      ВЕЧКЕМА

Кода иля терде, сон а сы,

Кода иля пане, сон а туи,

Эрьва чинь мелявкссто пинге сты,

Прок лопине, чадыведьганть уи.

Неяви вишкинекс – максы вийть,

Арсят, покш – порксави вейке валсо.

Сонзэ вешнезь, мода пес чиить…

Эзик редя, зярдо ульнесь вакссот.

***

Зярдо-бути, ламо иеть ютась,

Кеминь ёвксос… Ледстнемскак мик визькс.

Шкась неть арсематнень састо пултась,

Видсь седейзэнь кавтолдомат, ризкс.

Вельтимим эрямонь чадыведесь,

Эрьва чистэ лепштить зяро тевть!

Ваи эйкакшпингес ветий сэдесь,

Эрьвась бажи путомс «сырнень» превть.

Ней а истя капшан вандыньчинтень,

Эрьва ие яла седеяк

Бажан, снартан ливтямс ютазь кинтень…

Ды а лезды теньсэ тень кияк.

ВОЙНАНЬ КОВОЛТ

Пси толсо пицезь ойметь,

Сельведьсэ чамат шлязь,

Ризкстнэде модас комить,

Кавтов пингеть керязь.

Войнась кавтов явизе

Эрямот, прят а шнат – 

Стака мельтнень чачтынзе – 

Од пинге а содат.

Икелев ванат пелезь:

Иляст каято зэртть.

Оймесь, куловсто вельмезь,

Панси раужо пельть.

***

Тарадтнэнь эесь килькштинзе,

Ловось вели-чары.

Эрямось читнень тапинзе,

Вентень калмо кары.

Косот тынь, валдо кулятне?

Сельметь кери валдось.

Ськамочинтень тонадсть прятне,

Оймесь – ёмась-кадовсь.

Толось тандавкст-сулейть правты –

Кунсолок моронзо,

Штатолось мельтнень чаравты – 

А стувтомс паронзо.

Экше, экше седеентень,

Псись юты ваксканзо,

Казить эсь вечкемаст вентень

Тештетне-поланзо.

Вейке, кавто… сядот, сядот!

Цивтёрдыть менельсэ.

Зяронь сельмть сынст лангс сявадыть!

Зярот ней а вейсэ…

***

Ашо ловось артсы оймем содсо, 

Кизэнь псись валы эйзэнзэ кельме.

Яла учан… Учан, паряк, вельми.

Ансяк вармась кевень пандос содсы.

Ды бажи менеме, сёлмсо чави.
Прыть кемемань толгинетне алов.

Валдочизэ умок менельс валовсь,

Вановтозо нусманя ды чаво…

Ашо ловось яннэтнень кекшсынзе,

Пицевкстнэ ды керявкстнэ вельтявить.

Ансяк содось пингень перть а шляви – 

Оймес видезь цецятнень сэвсынзе.

***

Тон яла кевкстнят эйсэнь, кода тевень,

Ды яла ильтят нусманя вановтсо.

Иля манче, а эрсить седейть кевень,

Ды иля учо: исень чись одов сы.

А ливтнян верьга – сёлмон умок ёртынь:

Вечкеви кеме модась пильгень ало.

Аволь весе арсеман тонеть ёвтынь – 

Валот пезнась вечкеманть седейс налокс.

Локсейтнень таркас варакат ней ливтнить

Вельксканзо. Ёвтак, кинень те вечкеви?

Нусманя сельметь монь сулеенть ильтить.

Седеем ванстомс стявтынь седей – кевень.
***
Велян-чаран – налксезь – нурсемасо…
Эх, эрямо, веляськады прясь!

Валдонть весь вельтясы чоподасо,

Беряненть полавтнесы вадрясь.

Верев-алов, верев-алов ливтнян

Унжакс, вишка нармушкакс, тештекс.

Сёксня – рудаз пильгень ало пивтян,

Тунда – секень. Кинень те, мезекс?!

Эх, эрямо, ливтян, нилян коштонть, 

Чалгсян рудаз, келян эстень ян,

Сувтнян читнень моданть велькссэ – почтонть…

Эх, нурямот… Кемеви – эрян!

***

Пульзян икелеть, «нолдамак» –  энялдан.

Велявтыть сёлмон, монень ливтямс верев.

Вакссот читнесэ, кемемак, а сялдан,

Кадык оймем тапавсь ютамстост – верев.

Седеем ёртса, истяк седе паро:

Сон лепшти эйсэнь модас, нать, пек сизесь.

Те пелесь соды, сельведть правтынь зяро,

Сон мартон вейсэ сёксень вестэнть пизесь.

Мон нармунь, конань калавтызь пизэнзэ – 

Аволь ломанть, ютксонок пупий даволт…

Исяк пингем максовлия кисэнзэ,

Ней арсян: мезекс, бути пизэсь чаволь.

Кирвазтьсынь ледстнематнень – олгокс палост!

Сынь истя максыть седе ламо валдо.

Пикстердест пичень пенгекс. Чумось – салост.

Сивсть сёлмон… Ансяк эсень прям ней сялдан.

***

Сон эзь кирдеве. Сорнозевсь. Прась.

Эзь цидярдо пси ойменек ало…

Мезекс ёртнемс: «Вечкема арась!»,

Ацирьгалемс ды кельмесэ валомс?

Мезекс пейть невтнемс, аволь верьгизт,

Ды а потамс, куш чарькодят – чумат?

Зярот, зярот сезнизь истя кист?!

Зяронь, зяронь седейс кадовсть румовкст?!

Иля ёртне толозонзо пенгть,

Мадстик толгат ды кепедить сельметь:

Кодат менеленть тюсонзо лембть!

А кардасызь сынст ловов пиземеть.

Сон а кирди, мизолдозь туи…

Аладямонок. Сёвномась. Кежесь.

Ды те эскельксэсь казне туи – 

Вечкеманок туртов кеме неже.

***

Шлясынь исень мельтнень,

Шлясынь лакиведьсэ,

Кирмалавонь пштиксэнть

Пси лекстявкссо сезьса.

А кеман ней валтнэс – 

Гайттне аволь нардевть.

Ояксчинь тапарксось

Кевев китнес раздевсь.

Апаронть а нильса – 

Кирьгас лотки, сэпей.

Ашо цецянь пельтнес 

Чопавтян мон кепе.

А чалган, а сезян,

Эрьвась – те эрямо!

Эрьва ведьбайгесэнть

Мизолды чинь стямось.

Понжавтсынь мон читнень,

Сравтсынь варма мельга…

Видян валдонь паксят

Учиця седейган.

Кадык пицевсь – эри,

Мизолды цецясо,

Ливти верев-верев,

Сэняжанть эль сасы.

                    ***

Сон эзь арсеяк… Зяро чудсь ведь!..

Сон эзь учнеяк – копачи тундос.

Сон эзь кеме: венсти тензэ кедь, –

Секскак талакадсь: кундамс, а кундамс?

Зяро вармат ютасть, кандыловт, 

Зяроксть чись палсесь – седейга – черест,

Зяро иеть ютасть – азё ловт…

Зяро шка… эзть ламолгадо превест.

Кода моросонть – колмошка валт:

«Шумбрачи… кода чить ютыть, теветь?..».

Пувась ютковаст ледстнемань ялт, 

Бажась тулкадемс икельдест кевенть.

Зяро иеть ютасть… Моли шкась…

Сельмтненьгак тюсост мерят прок оласть.

Турватнень лангс мизолкст артовтсть-стасть – 

Иляст чарькоде: ёжотне колазь.

Сон талнозевсь: а невтема пря.

Вановтонзо нолдызе пильгалов.

«Монень туемс. Весемесь вадря…»

Вармась палынзе сельмензэ – саловт.

Ды таго – кельмечинь иневедьс.

Ёртомс, ёртомс превстэнть вастовоманть!

Ансяк кадовсь, нать, лембезэ кедьс

Ды кармавтсы седеенть учомо.

***
Тёжат книгат. Лиянь пингеть, менельть,

Лиянь сельведть ды лиянь раксемат…
Ды кадык эскельксэть кемельть-кемельть,

Ули эрямот – тонськак а кемат.

Чопавтнят лиянь арсевть романтнэс,

Лиянь ёвкстнэсэ изнят апаронть.

Роттердамский, Байрон ды Сервантес…

Ды лият – керьксасызь Модань шаронть.

Тёжат книгат… Лопа мельга лопа…
Човоргадыть: теле моли, кизэ?

Ансяк онтнэ… Стят – тодовось лоподсь.

Кивчк, прок ёндол: сизить истя, сизить.

Ды кода те давол кирьксэнть сеземс?

Сайсак коморозот седей толнэть.

Пелят панжомс – несызь, чавить пезэмкс…

Ды таго лиянь уцяскат ловнат.

***

Тон сезить тарад, ёртык ведьс – 

Сон ойметь ладсо сеске ваясь.

Ансяк тонь оймесь ваясь сельмс.

Лисемс жо вийтнень косто саемс?

Тон кочкить валт – ков ёмасть сынь? –

Ды пулькить ёжомарямосот,

Толгасо ацыть латков кинть – 

Толгатнень таргсить эсь сёлмостот.

Пансить вадовокс эций венть,

Кона сэвинзе сельмтнень валдост,

Конадонть ойметь ченгезь ченгсь,

Кона эзь кадо лембень касовкст.

Тон синдить тарад, саик кедьс,

Озавтык седей вальмат алов.

А коськи сон, касы килейкс,

Валдонь казицякс тонеть ары.
***

Иля учо эйсэнь, мон а сан,

Иля кандтне каршон ашо цецят…

Ледстнеман сельведтнесэ салтан – 

Кадоват монь мельсэ. Мезе, кецят?

Иля вешне тонань – лия мон,

Кадык секеть цецятне седейсэнь.

Кеме мода лангс чалган яном.

Тея тонань коряс. Ансяк – вейсэнь.

Иля терде. Марян, ды – а сан:

Пельдеть цецянь пусмось курок пужи.

Эсень видевть цецятнень кастан.

Тук, иляк чалгсе сынст валдо кужонть.

***

Васень налнэсь каткакс токши черень,

Нолси кедень, теке вишка вазнэ,

Кутмори килейнень кельмезь керенть,

Тошки пилезэнзэ: «Тундонть вастык».

Ашо ловось виздезь сулейс поты,

Мадсть цитний толнэтне сельмесэнзэ…

Якшамось прок маней сельведь соты,

Начты чудикерькстнэсэ пильгензэ.

Шожда ялткесь, теке нимилявне,
Ливтни эрьбань понав левкскенть велькссэ.

Тона, теке либорды цянавне,

Седеензэ чинть каршо келемтьсы.

Ды почоды тундось ожо повнеть

Пандочаматнева, ки чирева – 

Мерят тештеть, мерят пейдий ковнеть!

Пиземесь карми лангаст чийнеме.

***

Тон ульнить истя васоло, ды ней

Варштыть сэтьместэ, теке панжиковось – 

Сельметь менелесь чевте ды маней,

Ансяк та-мезень тюс эйсэнзэ олась.

Совить оймезэнь, эзинь панжтне кенкш,

Содыть мельтненень ашо-ашо сёлмот,

Потсо валот пачтямс анокстыть венч, 

Ды варяволь, нать, сэвизе шкань ормась.

Мон эзинь учо эйсэть. Истя лиссь.

Совить, нолдыть оймезэнь цецянь даволт…

Велькссэнек течи варштась маней чись,

Ды аволь минек тензэ эждемс сави.
***

Иля кевкстне эйсэнь, мезень кисэ,

Истя лиссь, ды мезеяк а теят…

Вановтот валы оймезэнь кизэ, 

Мон – тонеть, куш сэдекс лазнэсь тея.

Содан, содан, аволь свал манеят,

Ды а сёпан – монськак эрсян сэпей.

Истя лиссь, ды мезеяк а теят…

Одс ды одс кинть кочкавлия текень,

Одс ды одс чопавтевлинь сельмезэть,

Одс ды одс пурнавлинь мартот пизэ,

Валдо чим ваявтовлия везэть…

Иля кевкстне эйсэнь, мезень кисэ.
***
Лембе кедьсэ кутмордасы оймем

Горниповсо викшнезь аштемковось,

Чись кстыйтнень паламо модас коми

Ды таго псисэнзэ – видьстэ човоньс.

Цяпор чинесь нурси норовжорчонть

Вере-вере, косо морось чачи,

Ашо пельнесь лисьмапрястонть корши

Кельме ведтенть вишка вазнэкс вачо.

Кизэ, кизэ! Налксемат-эльнемат,

Сэтьмечисэнть, псисэнть экшелямот,

Умарьковонь казнеть, эрьгелемат…

Ансяк  эйкакш шкасто тон истямат.

***

Явши сельведтнень Пазось. Кинень ламо,

Кинень тарказост кевень седей кази…
Соды сон: эрьвась казнестэнть чапамо.

Ды максы сынст пежеттнень кисэ кажокс.
***

Мон таго учан, 

Учан вандынь чинть,

Прок тундонть, викшнян

Эсень арсемасо.

Перькан неенсесь?

Аволдан – учи.

Монь чанстем – тосо,

Эзь кенере шказо.

Ды таго кеман:

М о н ь  эрямом сы,

Сон ули валдо,

Аволь течинь, лия,

Сон весементь,

Мезенть вешнян, макссы,

Ансяк сатозо

Сонзэ учомс вием.

Мон яла учан, кеман, 

Таштан мельть,

Конатнень тень топавтомс 

Ванды сави.

Мон таго… Саты!

Саты сувтнемс пельть!

Сон истя зярдояк тень

А сасави.

Зярс учан сыцянть,

Менстян течинь шканть,

Алкуксонь тевтнень кист 

Юты монь вакска.

Илязо саво мейле

Сюдомс прянть,

Зярдо пачкодян сёксень 

Чаво паксяс.

***

Мон туян васов-васов… тов,

Косо менелесь палси моданть.

Паряк, велявтан тей одов,

Зярдо шляса пурнавозь содонть.

Ансяк пачкодян уш лия,

Лия сельмсэ варштан лангозот.

А содасамам монь кияк – 

«А тестэнь оймезэ, чачозо».

Ды ютан секеть ветнень пачк,

Секе вармась костясы сельмень.

Аволь ледстнемадонть сынь начксть – 

Авельмевтевиксэсь а вельми.

Мон сан тей. Сан тей одс ды одс,

Зяроксть аволинь сезне пикстнэнь.

Шлязь оймем келемтьса, прок коцт,

Ды таго лия содсо видьса.

***

Телень ве. Ды вальмас пейди ковось.

Телень ве. Ды чаво кудопомо.

Монь уцяскам козонь-бути ёмась

Эли сатстни шканть ютамсто, котьми.

Сон а соды: учан мон, ды кода.

Сон а соды: лембе кирдян тензэ.

Паряк, арси, кенери, мон одан,

Мери: зяро кармить истят вензэ.

Монь уцяскам. Аволь покш, ды эсень.

Монь уцяскам – сон ламбамо-салов…

Телень чилисемась пургась везэнь – 

Те уцяскась шаштсь тень седе малав.

***

Ансяк варштат – стувтовить мелявкстнэ,

Ансяк варштат – ды косо сиземась.

Чаминеть лангс празь сельведень ямкскесь

Авать туртов сехте покш ризнэма.

Кекшевлитинь весе зыянтнэде,

Саевлия эстень эрьва прамот,

Эрьва валот тень танстезэ медень,

Валскем артсы тонь мизолксов стямот.

Лексемасот эждьсак монь эрямом,

Кутмордамот а максыть новолемс…

Валаня кинь ушодан кодамо

Эсень кинть сурестэ – тонеть молемс.

***

Кочкан празь тештетнеде мон эле…

Кие тень арсизе – а эрявить?

Сынь, кода монь оргодезь иетне,

Ледстневтить, ды теньсэ лембе явить.

Пурнасынь тештетнень, кекшсынь васов – 

Менеленсетне а истя пейдить.

Ютазь иень керьксасынь седейган – 

Сынст пингстэ мон ульнинь пиже эйде,

Сынь монень неть тешттнень валдост невтить,

Сынст марто од кевтне седе чевтеть…

***

Мон саласа уцяскам, саласа,

Мон саласа кемень панжом экшстэ.

Пазось несы: питнензэ содаса.

Монень а мезть сёпомс, а мезть кекшнемс.

Мон а максса уцяскам, а максса,

А нолдаса почтокс варма мельга.

Чова чевнеть мон седейстэнь лаксян – 

Валдонь сравтомс уцяскам икельга.

Монсь содаса, зяро сонзэ кастынь,

Монсь содаса, зяро максынь тензэ,

Зяронь пейде ды кенжеде ванстынь…

Ансяк монень ней панжсы танстензэ.

***

Авай, саемак монь тестэ – 

Тесэ тень чопода, берянь.

Авай, саемак монь тестэ – 

Тесэ бажить сёлмон керямс.

Мон туевлинь ливтязь – верев,

Мон туевлинь чиезь – васов.

Ансяк мендявсь алов сэрем,

Оймень штелькстнэс пильгень лазовсть.

Авай, энялдан, идемак,

Пси турвасот тошкик лемем,

Марик валтомо пижнемам…

Лездак монень одов вельмемс.

Кадык улян мон лията,
Кадык эйсэнь сюдыть ломанть…

Ансяк ливтнемс! Эрямс-лакамс!

Таго чалгсемс васень ловонть.

***

Колмоксть онкстан – нилексть керян.

Мезе теян? Эрян. Эрян!

Теян ильведькс, теян таго…

Учан, витемест тонадан.

Кеман ломаньс, яла кеман,

Кадык салонть ськамо сэван.

Мезть теемс, а маштан лиякс.

Паряк, ки тень лови виекс.

Истя ютыть чим… ды пингем…

Монсь тонавтомс лиянь сизинь:

Лововоль эрямот лисезь,

Весть керяк, ды онкстак сисемксть.
ЛЕЗДАК, МОДА!

Ёвтак монень мода, тиринь мода,

Кода ванстомс ундоксонок, кода?

Иляст коське тарадонок, лездак, 

Од касовкстнэ сэрей тёкштнес пезнаст.

Кода теемс истя – седейть талност,

Эрзянь моронть марязь, гайттнень явост,

Коштоськак улезэ сыненст нежекс,

Чарькодест: стувтомс эсь лементь – пежетькс?

Ранги варма сравтни берянь кулянть – 

Пштикс мештес: эрзят ванды а улить.

Кода истя ёмамс, мода, лангстот?!

Ванстык раськем вандыньчизэ, ванстык!

Ёмить чувтт, олыть пиземечирькеть…

Кода истя мазычитнень киртямс?

Ансяк сестэ цецянь пусмось палы,

Зярдо эрьва цецясь пейдезь ваны.

***

Пры ашо лов…

Теке ледстнемань пелькст,

Конатне ливтить

Гувны толпандясто,

Прок оймень паморькст,

Конат кельместь эйкс,

Ды истяяк бажить 
Эрямонть сасамс.

Ды ловось пры,

А соды мекс ды зярс,

А соды, мезень

Сон кекшеме алтазь.

Ды велить паморькскензэ,

Варштат – вальс.

Ды таго – чикоркс,

Таго ойме чалгазь.

Те ловось учи,

Учи лембе кедть,

Конат солавтсызь – 

Кольги байгень-байге.

Ды сестэ ули 

Истя ламо ведь,

Конадонть кельме

Ёжось поты-айги.

Ды мейле ловось,

Теке валскень он,

Кутмордасазо моданть

Чудильмасо.

Ды ули тензэ

Истя паро, ён,

Мерят текенень

Эрямозо алтазь.

Пры ашо лов…

Сон седеймарязь пры.

Сон теке арси,

Теке ладси моро.

Ды моронь валтнэнь

Чова карьксс пельди,

Паряк, тапави эйзэст

Модань корось.

Пры ашо лов…

ЭРЗЯНЬ ВАЛ
Зярдо марян эрзянь вал,

Эрзянь… конас кельги менель,

Конась прок чипаень нал

Солавтсы седейстэ кевенть,

Зярдо марян эрзянь вал,

Кона канды лёмзёр чине,

Конань эйсэ модань сал,

Конань эйсэ тошки виресь,

Оймем пештьсы тундонь ведь,

Эждьсы кудоюртонь лембе, 

Кедьсэнь марян ялгань кедь,

Эрямом палы, а ченги.

Зярдо марян эрзянь вал,

Кона э с е н ь, кона и н е,

Кеман, улемс тензэ свал.

Эрзянь эрьва валось – сырнень!

PAGE  
41

